ΑΠΌΦΑΣΗ ΤΗΣ ΕΠΙΤΡΟΠΉΣ της 14ης Νοεμβρίου 2006 σχετικά με τις ελάχιστες απαιτήσεις για τη συλλογή πληροφοριών κατά τις επιθεωρήσεις εγκαταστάσεων παραγωγής κτηνοτροφικών μονάδων [κοινοποιηθείσα υπό τον αριθμό Ε(2006) 5384] (Κείμενο που παρουσιάζει ενδιαφέρον για τον ΕΟΧ) (2006/778/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 91/629/ΕΟΚ του Συμβουλίου, της 19ης Νοεμβρίου 1991, για τη θέσπιση στοιχειωδών κανόνων για την προστασία των μόσχων (1), και ιδίως το άρθρο 7 παράγραφος 2, την οδηγία 91/630/ΕΟΚ του Συμβουλίου, της 19ης Νοεμβρίου 1991, για τους στοιχειώδεις κανόνες για την προστασία των χοίρων (2), και ιδίως το άρθρο 7 παράγραφος 2, την οδηγία 98/58/ΕΚ του Συμβουλίου, της 20ής Ιουλίου 1998, σχετικά με την προστασία των ζώων στα εκτροφεία (3), και ιδίως το άρθρο 6 παράγραφος 3, την οδηγία 1999/74/ΕΚ του Συμβουλίου, της 19ης Ιουλίου 1999, περί των στοιχειωδών απαιτήσεων για την προστασία των ωοπαραγωγών ορνίθων (4), και ιδίως το άρθρο 8 παράγραφος 3, Εκτιμώντας τα ακόλουθα: (1) Η οδηγία 91/629/ΕΟΚ θεσπίζει στοιχειώδεις κανόνες για την προστασία των μόσχων που κρατούνται περιορισμένοι για εκτροφή και πάχυνση. Προβλέπει ότι τα κράτη μέλη εξασφαλίζουν τη διεξαγωγή επιθεωρήσεων υπό την ευθύνη της αρμόδιας αρχής για να ελέγχεται η συμμόρφωση με την οδηγία. (2) Η οδηγία 91/630/ΕΟΚ θεσπίζει στοιχειώδεις κανόνες για την προστασία των χοίρων που κρατούνται περιορισμένοι για εκτροφή και πάχυνση. Προβλέπει ότι τα κράτη μέλη εξασφαλίζουν τη διεξαγωγή επιθεωρήσεων, υπό την ευθύνη της αρμόδιας αρχής, για να ελέγχεται η συμμόρφωση με την οδηγία. (3) Η οδηγία 98/58/ΕΚ καθορίζει στοιχειώδεις κανόνες για την προστασία των ζώων στα εκτροφεία. Προβλέπει ότι τα κράτη μέλη εξασφαλίζουν τη διεξαγωγή επιθεωρήσεων από την αρμόδια αρχή για να ελέγχεται η τήρηση των διατάξεων της οδηγίας και ότι τα κράτη μέλη υποβάλλουν στην Επιτροπή εκθέσεις για τις επιθεωρήσεις αυτές. (4) Η απόφαση 2000/50/ΕΚ της Επιτροπής, της 17ης Δεκεμβρίου 1999, σχετικά με τις ελάχιστες απαιτήσεις για την επιθεώρηση κτηνοτροφικών μονάδων (5) προβλέπει ότι οι εκθέσεις που υποβάλλουν τα κράτη μέλη στην Επιτροπή σύμφωνα με την οδηγία 98/58/ΕΚ αφορούν τους μόσχους, τους χοίρους και τις ωοπαραγωγούς όρνιθες. Προσδιορίζει επίσης τις πληροφορίες που οφείλουν να υποβάλλουν τα κράτη μέλη για κάθε είδος και κατηγορία ζώων. (5) Οι επιθεωρήσεις ζώων στα εκτροφεία που διεξάγονται στα κράτη μέλη πρέπει να καλύπτουν όχι μόνο τις απαιτήσεις που καθορίζονται σε συγκεκριμένες πράξεις, όπως εκείνες που αφορούν τους μόσχους, τους χοίρους ή τις ωοπαραγωγούς όρνιθες, αλλά και τις γενικές απαιτήσεις περί καλής διαβίωσης των ζώων οι οποίες καθορίζονται στην οδηγία 98/58/ΕΚ. Επομένως, η υποχρέωση των κρατών μελών περί υποβολής εκθέσεων στην Επιτροπή περιλαμβάνει τόσο γενικές όσο και ειδικές απαιτήσεις της κοινοτικής νομοθεσίας. (6) Οι επιθεωρήσεις ζώων στα εκτροφεία που διεξάγονται στα κράτη μέλη πρέπει να καλύπτουν επίσης όλα τα άλλα εκτρεφόμενα είδη που εμπίπτουν στο πεδίο εφαρμογής της οδηγίας 98/58/ΕΚ. Επομένως, οι υποχρεώσεις των κρατών μελών περί υποβολής εκθέσεων στην Επιτροπή πρέπει να επεκταθούν αναλόγως. (7) Η οδηγία 1999/74/ΕΚ καθορίζει στοιχειώδεις κανόνες για την προστασία των ωοπαραγωγών ορνίθων. Προβλέπει ότι τα κράτη μέλη εξασφαλίζουν τη διεξαγωγή επιθεωρήσεων από την αρμόδια αρχή για να ελέγχεται η συμμόρφωση με την οδηγία. (8) Η πείρα που αποκτήθηκε με τις οδηγίες 91/629/ΕΟΚ, 91/630/ΕΟΚ, 98/58/ΕΚ και 1999/74/ΕΚ υποδεικνύει την ύπαρξη διαφορών ανάμεσα στα κράτη μέλη όσον αφορά το σχεδιασμό, τη διεξαγωγή και την καταγραφή των επιθεωρήσεων που διεξάγονται από την αρμόδια αρχή δυνάμει των παραπάνω οδηγιών, καθώς και την υποβολή των σχετικών εκθέσεων. (9) Η συλλογή στοιχείων σχετικά με επιθεωρήσεις που αφορούν την καλή διαβίωση των ζώων είναι ουσιώδης για την Κοινότητα προκειμένου να αξιολογήσει τον αντίκτυπο της πολιτικής της στον εν λόγω τομέα. Επίσης, είναι σημαντικό να εφαρμόζονται ομοιόμορφα οι κανόνες για την καλή διαβίωση των ζώων, ιδίως επειδή οι κανόνες αυτοί μπορεί να επηρεάσουν την ανταγωνιστικότητα ορισμένων κτηνοτροφικών δραστηριοτήτων. Επομένως, είναι αναγκαίο να επικαιροποιηθούν οι ελάχιστες απαιτήσεις για την επιθεώρηση των εγκαταστάσεων παραγωγής κτηνοτροφικών μονάδων. (10) Ο κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (6) προβλέπει στον τίτλο V σχέδια ελέγχου που περιλαμβάνουν ετήσιες εκθέσεις. Οι ισχύουσες υποχρεώσεις των κρατών μελών ως προς την υποβολή εκθέσεων δυνάμει της απόφασης 2000/50/ΕΚ πρέπει να προσαρμοστούν στον εν λόγω κανονισμό, ιδίως όσον αφορά τη συχνότητα και την προθεσμία της υποβολής εκθέσεων στην Επιτροπή. (11) Οι συνθήκες καλής διαβίωσης των ζώων επηρεάζονται από τους τρόπους εκτροφής. Επομένως, οι τρόποι εκτροφής αποτελούν χρήσιμη βάση για τη συλλογή πληροφοριών. Στην περίπτωση των ωοπαραγωγών ορνίθων πρέπει να γίνει ιδιαίτερη αναφορά στον κανονισμό (ΕΚ) αριθ. 2295/2003 της Επιτροπής, της 23ης Δεκεμβρίου 2003, περί καθορισμού των λεπτομερειών εφαρμογής του κανονισμού (ΕΟΚ) αριθ. 1907/90 του Συμβουλίου σχετικά με ορισμένες προδιαγραφές εμπορίας για τα αυγά (7), καθώς ορίζει συμπληρωματικές απαιτήσεις για εναλλακτικά συστήματα. (12) Το ισχύον σύστημα συλλογής και ανάλυσης των πληροφοριών που λαμβάνονται από τα κράτη μέλη προκαλεί διοικητικό φόρτο τόσο για την Επιτροπή όσο και για τα κράτη μέλη. Υπάρχει επίσης κίνδυνος τροποποίησης των στοιχείων. Επομένως, είναι αναγκαίο να διεξαχθεί μελέτη σκοπιμότητας ενός επικαιροποιημένου συστήματος πληροφοριών σε κοινοτικό επίπεδο για να βελτιωθεί και να διευκολυνθεί η συλλογή και η ανάλυση των στοιχείων που απαιτούνται. (13) Η απόφαση 2000/50/ΕΚ πρέπει, επομένως, να καταργηθεί και να αντικατασταθεί από την παρούσα απόφαση. (14) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Αντικείμενο Η παρούσα απόφαση θεσπίζει κανόνες για την εναρμόνιση: α) της συλλογής πληροφοριών κατά τις επιθεωρήσεις που διεξάγονται από την αρμόδια αρχή σύμφωνα με τις οδηγίες 91/629/ΕΟΚ, 91/630/ΕΟΚ, 98/58/ΕΚ και 1999/74/ΕΚ· και β) την υποβολή των πληροφοριών αυτών στην Επιτροπή. Άρθρο 2 Ορισμοί Για τους σκοπούς της παρούσας απόφασης ισχύουν οι ορισμοί των οδηγιών που αναφέρονται στο άρθρο 1 στοιχείο α). Ισχύουν επίσης οι ακόλουθοι ορισμοί: α) ως «επιθεώρηση» νοείται ο έλεγχος που διεξάγεται από την αρμόδια αρχή σε εγκατάσταση παραγωγής όπου διατηρούνται ζώα κατά τη διεξαγωγή του ελέγχου, σύμφωνα με μία από τις οδηγίες που αναφέρονται στο άρθρο 1 στοιχείο α)· β) ως «μη συμμόρφωση» ορίζεται η παράβαση των διατάξεων μίας από τις οδηγίες που αναφέρονται στο άρθρο 1 στοιχείο α) η οποία: i) διαπιστώνεται από την αρμόδια αρχή κατά τη διάρκεια επιθεώρησης· ii) κοινοποιείται με επίσημο έγγραφο από την εν λόγω αρχή στον ιδιοκτήτη ή τον υπεύθυνο για τη φροντίδα των ζώων που διατηρούνται στην εγκατάσταση παραγωγής. Άρθρο 3 Πληροφορίες που συλλέγονται και καταγράφονται σε κάθε επιθεώρηση Σε κάθε επιθεώρηση, η αρμόδια αρχή συλλέγει και καταγράφει σε γραπτό ή ηλεκτρονικό έγγραφο πληροφορίες σχετικά με τα εξής: α) την ημερομηνία και τα στοιχεία αναγνώρισης της εγκατάστασης παραγωγής· β) τις κατηγορίες τρόπων εκτροφής και τις αντίστοιχες διατάξεις της κοινοτικής νομοθεσίας όπως παρατίθενται στο παράρτημα Ι· γ) τις κατηγορίες μη συμμόρφωσης και τις αντίστοιχες διατάξεις της κοινοτικής νομοθεσίας όπως παρατίθενται στο παράρτημα ΙΙ· δ) τις διοικητικές κατηγορίες μη συμμόρφωσης και τα μέτρα που λαμβάνονται από την αρμόδια αρχή όπως παρατίθενται στο παράρτημα ΙΙΙ. Άρθρο 4 Ελάχιστες απαιτήσεις επαλήθευσης και καταγραφής για τις επιθεωρήσεις που διεξάγονται σύμφωνα με την οδηγία 91/629/ΕΟΚ Κατά τη διάρκεια κάθε επιθεώρησης που διεξάγεται σύμφωνα με την οδηγία 91/629/ΕΟΚ, η αρμόδια αρχή ελέγχει τουλάχιστον πέντε από τις κατηγορίες που αναφέρονται στο παράρτημα ΙΙ, κεφάλαιο Ι, της παρούσας απόφασης και στις αντίστοιχες διατάξεις της οδηγίας 91/629/ΕΟΚ, που παρατίθενται στο ίδιο κεφάλαιο. Η αρμόδια αρχή καταγράφει τυχόν περιπτώσεις μη συμμόρφωσης που διαπιστώνει. Άρθρο 5 Ελάχιστες απαιτήσεις επαλήθευσης και καταγραφής για τις επιθεωρήσεις που διεξάγονται σύμφωνα με την οδηγία 91/630/ΕΟΚ Κατά τη διάρκεια κάθε επιθεώρησης που διεξάγεται σύμφωνα με την οδηγία 91/630/ΕΟΚ, η αρμόδια αρχή ελέγχει τουλάχιστον τέσσερις από τις κατηγορίες που αναφέρονται στο παράρτημα ΙΙ, κεφάλαιο ΙΙ, της παρούσας απόφασης και στις αντίστοιχες διατάξεις της οδηγίας 91/630/ΕΟΚ, που παρατίθενται στο ίδιο κεφάλαιο. Η αρμόδια αρχή καταγράφει τυχόν περιπτώσεις μη συμμόρφωσης που διαπιστώνει. Άρθρο 6 Ελάχιστες απαιτήσεις επαλήθευσης και καταγραφής για τις επιθεωρήσεις που διεξάγονται σύμφωνα με την οδηγία 98/58/ΕΚ Κατά τη διάρκεια κάθε επιθεώρησης που διεξάγεται σύμφωνα με την οδηγία 98/58/ΕΚ, η αρμόδια αρχή ελέγχει τουλάχιστον πέντε από τις κατηγορίες που αναφέρονται στο παράρτημα ΙΙ, κεφάλαιο ΙΙΙ, της παρούσας απόφασης και στις αντίστοιχες διατάξεις της οδηγίας 98/58/ΕΚ, που παρατίθενται στο ίδιο κεφάλαιο. Η αρμόδια αρχή καταγράφει τυχόν περιπτώσεις μη συμμόρφωσης που διαπιστώνει. Άρθρο 7 Ελάχιστες απαιτήσεις επαλήθευσης και καταγραφής για τις επιθεωρήσεις που διεξάγονται σύμφωνα με την οδηγία 1999/74/ΕΚ Κατά τη διάρκεια κάθε επιθεώρησης που διεξάγεται σύμφωνα με την οδηγία 1999/74/ΕΚ, η αρμόδια αρχή ελέγχει τουλάχιστον τρεις από τις κατηγορίες που αναφέρονται στο παράρτημα ΙΙ, κεφάλαιο IV, της παρούσας απόφασης και στις αντίστοιχες διατάξεις της οδηγίας 1999/74/ΕΚ, που παρατίθενται στο ίδιο κεφάλαιο. Η αρμόδια αρχή καταγράφει τυχόν περιπτώσεις μη συμμόρφωσης που διαπιστώνει. Άρθρο 8 Εκθέσεις 1. Έως τις 30 Ιουνίου 2009 το αργότερο, και στη συνέχεια κάθε έτος στις 30 Ιουνίου το αργότερο, τα κράτη μέλη υποβάλλουν ηλεκτρονικά στην Επιτροπή έκθεση σχετικά με τις πληροφορίες που συνέλεξαν και κατέγραψαν σύμφωνα με την παρούσα απόφαση, κατά τις επιθεωρήσεις που διεξήγαγαν το προηγούμενο ημερολογιακό έτος. 2. Η έκθεση που προβλέπεται στην παράγραφο 1: α) περιέχει τις πληροφορίες που αναφέρονται στο παράρτημα IV· β) συνοδεύεται από ανάλυση των σημαντικότερων περιπτώσεων μη συμμόρφωσης που διαπιστώθηκαν και από το εθνικό σχέδιο δράσης για την πρόληψη ή τη μείωσή τους στο μέλλον. Άρθρο 9 Κατάργηση Η απόφαση 2000/50/ΕΚ καταργείται. Άρθρο 10 Εφαρμογή Η παρούσα απόφαση εφαρμόζεται από την 1η Ιανουαρίου 2008. Άρθρο 11 Αποδέκτες Η παρούσα απόφαση απευθύνεται στα κράτη μέλη. Βρυξέλλες, 14 Νοεμβρίου 2006.

[Source: multi_eurlex | Tokens: 9425]